[{"text_idx": "#000001", "text": "SES organiza teamo (fot. Andi Mu\u0308nchow)"}, {"text_idx": "#000002", "text": "Eksterlanda vivo de stag\u0302antino ne facilas \u2013 percipe dum grandaj esperantaj arang\u0302oj! C\u0302ijare mi partoprenis mian unuan SES en Martin, sed ekde komenco en nekutima rolo: anstatau\u0306 diligente studi la lingvon c\u0302iumatene kaj normale partopreni programarojn posttagmeze, mi diversmaniere laboris kune kun la organizantoj helpante kiel eblis lau\u0306 kapabloj. Dua nia stag\u0302anto, komputikisto de C\u0302ehio (Va\u0301clav Zouzali\u0301k), estis plentempe okupita pri Interreta konekto (dum du unuaj tagoj li senc\u0302ese kunigadis komputilojn kaj sag\u0302telefonojn de partoprenantoj kun la reto) do plej penigaj kaj enuaj taskoj restis por mi. SES komencig\u0302is por ni jam semajnon antau\u0306 solena malfermo, post longaj kaj nervozigaj por la tuta teamo preparadoj ni finfine alvenis al Martin unu tagon antau\u0306 la oficiala alventago. Kvankam restis multege da laboro, surloke mi tuj malfremdig\u0302is kaj ekg\u0302uis la etoson de SES vidatan tra malantau\u0306a pordo."}, {"text_idx": "#000003", "text": "Kiel studentino de filologio mi kompreneble ric\u0302igis mian vortstokon \u2013 kvankam mi ne partoprenis matenajn lecionojn de Esperanto tempomanko, mi ofte parolis kvazau\u0306-slovake kun lokaj laboristoj de nia ejo kiam ekzemple necesis malfermi rompitan seruron. Unue mi iom timis, sed kun la Lingvo Internacia, slovak-esperanta vortareto kaj rideto eblis solvi c\u0302iujn problemojn. Indas rimarki ke mi ege progresis dum tiu tempo, c\u0302ar antau\u0306e mi apenau\u0306 studis la slovakan, kaj post reveno mi ec\u0302 refres\u0302igis mian konton c\u0302e slovake.eu. Mi sukcesis ankau\u0306 utiligi kelkajn kapablojn pri kiuj mi ec\u0302 ne sciis ke mi ilin havas \u2013 vers\u0302ajne oni pravas dirante ke oni lernas tutan vivon. Dum lingva tago mi debutis kiel prelegantino: mi unuan fojon en la vivo gvidis kurseton de la pola lingvo por eksterlandanoj en Esperanto kaj verdire kun mia lingva nivelo g\u0302i estis por mi trau\u0306ma sperto. Bons\u0302ance estis kun mi mia pli sperta amikino de vroclava klubo, Ania Liszewska, kaj dank\u2019 al s\u0302i ni kune sukcesis respondi vere komplikajn gramatikajn demandojn; mi estis surprizita kiom multe da homoj venis al nia prelego kaj scivolemas lerni pri la pola lingvo kaj foje ec\u0302 babili pole!"}, {"text_idx": "#000004", "text": "Tagajn programerojn mi partoprenis tre sporade kaj mi elektis nur la plej utilajn kaj lau\u0306 mi interesajn por mi temoj; amaso da programproponoj kau\u0306zis, ke oni ne povis c\u0302eesti c\u0302ion. Persone mi c\u0302iam plej bone amuzig\u0302as ludante en vortludoj au\u0306 simple babilante kun amikoj, do mi partoprenis aligatorejon kaj skrablo-ludadon. Interesajn mi trovis ankau\u0306 prelegojn, precipe pri esperanta mono Steloj (Roc\u0302jo), organizado de loka e-agado, kaj tre amuza ciklo de prelegoj pri esperanta leksiko: neologismoj, slango kaj obscena leksiko (Konstantin Tih\u0302omirov). Intertempe mi partoprenis ankau\u0306 kurson de toki pona okaze de la apero de la unua papera lernolibro de tiu c\u0302i artefarita lingveto. Intereso pri toki pona estis mirige granda, dum prelego mankis liberaj seg\u0302oj en klasc\u0302ambro kaj vespere en mang\u0302ejo jam videblis multaj homoj kun lernolibroj parolante toki pone. Mute pone! (signifas \u201etre bone\u201d en toki pona \ud83d\ude42 )"}, {"text_idx": "#000005", "text": "Kaj g\u0302uste almenau\u0306 vesperojn havis mi pli malpli liberajn, do mi plej g\u0302uis koncertojn, kaj neoficjalajn programerojn en drinkejo. Bona propono por malfrua vespero estis ankau\u0306 programo en gufujo: okazis renkontig\u0302oj kunigitaj kun etaj akustikaj koncertoj de Johannes kaj LPG, kiuj krom tio koncertis ankau\u0306 sur granda scenejo de nia koncertejo. Dum SES okazis ankau\u0306 du mondaj premieroj de c\u0302armaj muzikvideaj\u0302oj faritaj de Eva Fitzelova\u0301 por Johannes Mueller (C\u0302u vi imagas kaj Mi kaptos vin) kaj LPG (Alia aventuro). Sendube plej ofte kantataj per partoprenantoj kantoj estis novaj muzikaj\u0302oj: Dankon de nova KD Regestilo (Jonny M) kaj Televido de C\u0302iamen plu (LPG) kun sufic\u0302e facila kaj memorinda refreno kiu ekplac\u0302is ec\u0302 al komencantoj. Aldonante novan KD-on de La Perdita Generacio al c\u0302iuj kongresaj sakoj organizantoj kontentigis c\u0302iujn partoprenantojn: por longjaraj s\u0302atantoj g\u0302i estis bonega surprizo kaj sekva aventuro kun plej s\u0302atata muzikgrupo, por tutkomencantoj \u2013 unua, kaj vers\u0302ajne ne lasta, renkontig\u0302o kun Esperanta muziko."}, {"text_idx": "#000006", "text": "Kunlaborado dum arang\u0302o donas memfieron, ec\u0302 se ne c\u0302io iras glate kaj lau\u0306plane \u2013 c\u0302iam mi au\u0306dis de pli spertaj geamikoj. Kompreneble mi apenau\u0306 kredis, ke krom laceco organizantoj kapablas senti ion ajn post pli ol semajno da malfacila laboro surloke dum arang\u0302o. Eble rolo de stag\u0302anto-helpanto plej oportunas por progresintoj? Oni ankorau\u0306 ne decidas pri gravaj aferoj, kio estas sufic\u0302e bona se oni parolas Esperante ne pli longe ol unu jaron kiel mi, sed aliflanke oni jam ne plu estas kutima partoprenanto kaj oni vidas, spertig\u0302as kaj agas pli. Do, se vi volas helpi kiel stag\u0302anto ne nur dum SES 2014 sed ankau\u0306 en oficejo en Partiza\u0301nske pri diversaj projektoj \u2013 ig\u0302u sekva stag\u0302anto de E@I! Mi kore rekomendas \ud83d\ude09"}, {"text_idx": "#000009", "text": "Jar-kompaso \u2013 planu novan jaron en Esperanto\nLingvemuloj kaj poliglotoj tutmondaj denove renkontig\u0302os en 2022 \u2013 kaj interrete kaj c\u0302eeste\nPolyglot Gathering revenas rete en 2022!\nPacon al Ukrainio, pacon al la mondo!"}]